แจกหนังสือ “ทศชาติ ปณิธานมหาบุรุษไม่เปลี่ยนแปลง” ฉบับ ญาณวชิระ 1 หมื่นเล่มแก่ประชาชน
นายธีรภัทร ประยูรสิทธิ ปลัดสำนักนายกรัฐมนตรี เปิดเผยว่า สำนักงานปลัดสำนักนายกรัฐมนตรี ร่วมกับบริษัท เมืองโบราณ จำกัด และบริษัท อมรินทร์พริ้นติ้งแอนด์พับลิซชิ่ง จำกัด จัดพิมพ์หนังสือ “ทศชาติ ปณิธานมหาบุรุษไม่เปลี่ยนแปลง” ฉบับญาณวชิระ เพื่อเฉลิมพระเกียรติสมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง เนื่องในโอกาสมหามงคลเฉลิมพระชนมพรรษา 90 พรรษา 12 สิงหาคม 2565 ในการนี้ สำนักงานปลัดสำนักนายกรัฐมนตรี และคณะผู้ดำเนินการจัดทำหนังสือ “ทศชาติ ปณิธานมหาบุรุษไม่เปลี่ยนแปลง” ฉบับญาณวชิระ ได้มอบหนังสือให้กับคณะรัฐมนตรีและหัวหน้าส่วนราชการต่างๆ เพื่อใช้ประโยชน์ในการศึกษาคำสอนขององค์สมเด็จพระสัมมาสัมพุทธเจ้าและศึกษาพุทธประวัติด้วยปลัดสำนักนายกรัฐมนตรี กล่าวด้วยว่า หนังสือ “ทศชาติ ปณิธานมหาบุรุษไม่เปลี่ยนแปลง” ฉบับญาณวชิระ จะถูกแจกจ่ายให้แก่ส่วนราชการ ภาคเอกชนและประชาชนทั่วไป เพื่อใช้ประโยชน์ในการศึกษาพุทธประวัติและหลักธรรมคำสอนขององค์สมเด็จพระสัมมาสัมพุทธเจ้า โดยไม่มีค่าใช้จ่าย จำนวน 10,000 เล่ม ซึ่งเมื่อวันที่ 1 กันยายน 2565 สำนักงานปลัดสำนักนายกรัฐมนตรีได้เปิดให้ประชาชนลงทะเบียนรับหนังสือทศชาติฯ ผ่านระบบออนไลน์ โดยมีผู้ลงทะเบียนครบถ้วนตามจำนวนแล้ว และจะทยอยจัดส่งหนังสือให้แก่ผู้ลงทะเบียนในช่วงปลายเดือนกันยายน 2565 เป็นต้นไป ผู้สนใจสามารถเข้าอ่านหนังสือทศชาติฯ ในรูปแบบ e-Book หรือฟังเนื้อหาในรูปแบบ Audiobook บนเว็บไซต์ของสำนักงานปลัดสำนักนายกรัฐมนตรี(www.opm.go.th) โดยสามารถเข้าถึงเว็บไซต์ได้ทุกวัน ตลอด 24 ชั่วโมง